ÚRAD VLÁDY
SLOVENSKEJ REPUBLIKY
    sekcia vládnej legislatívy

                                             Na rokovanie vlády SR
								     Dňa 24. mája 2006
								     K materiálu č. 9318/2006
								     K bodu č. 11 

S T A N O V I S K O

k  návrhu nariadenia vlády Slovenskej republiky o minimálnych bezpečnostných požiadavkách na tunely v cestnej sieti 

           
I

Návrh nariadenia vlády Slovenskej republiky o minimálnych bezpečnostných požiadavkách na tunely v cestnej sieti predkladá na rokovanie vlády SR minister dopravy, pôšt a telekomunikácií SR Pavol Prokopovič ako iniciatívny návrh. 

Návrhom nariadenia vlády sa  do právneho poriadku Slovenskej republiky  preberá smernica Európskeho parlamentu  a Rady 2004/54/ES z 29. apríla 2004 o minimálnych bezpečnostných požiadavkách na tunely v transeurópskej cestnej sieti.

Podľa predkladateľa materiál nebude mať vplyv finančný, ekonomický, environmentálny vplyv ani vplyv na zamestnanosť a na podnikateľské prostredie.

II

     Legislatívna rada vlády Slovenskej republiky prerokovala predmetný návrh nariadenia vlády SR na svojom zasadnutí 11. apríla 2006  a opätovne jeho nové znenie 16. mája 2006. Vláde Slovenskej republiky odporučila návrh schváliť po zapracovaní jej pripomienok a odporúčaní a na rokovanie vlády SR predložiť jeho nové znenie.

III
	
	 Sekcia vládnej legislatívy Úradu vlády SR konštatuje, že v novom znení sú zapracované pripomienky legislatívnej rady (24 pripomienok), preto odporúča vláde SR návrh nariadenia vlády SR v predloženom znení schváliť po zapracovaní ešte týchto pripomienok: 

V § 6 ods. 2 bodku v druhej vete  je potrebné bodku nahradiť bodkočiarkou  a v tretej vete slová „bude možné tunel odovzdať do užívania“ je potrebné nahradiť slovami „sa tunel odovzdá do užívania“. 

V § 8 odseky 2 a 3 je potrebné upraviť v samostatnom paragrafe a doplniť o ustanovenie prílohy č. 2 bod 1.2.2., keďže sa týka povoľovania výnimiek. 

V § 9 ods. 2 za slová „požiadaviek“ odporúčame vložiť slová „podľa odseku 1“.

V § 11 ods. 1 slová „do dňa účinnosti“ je potrebné nahradiť konkrétnym dátumom. 

Bratislava 22. mája 2006 
Vypracovali: H. Sabolová
                      E.  Eškutová

   
	       Štefan G r m a n
	 generálny riaditeľ 	
                                                                	 sekcie vládnej legislatívy